**Verslo idėjų konkurso „Pagauk verslo idėją 2019“**

**NUOSTATAI**

1. **BENDROSIOS NUOSTATOS**

1. Panevėžio kolegijos verslo idėjų konkurso „Pagauk verslo idėją“ (toliau – konkurso) nuostatai reglamentuoja konkurso tikslus ir organizavimą.

2. Konkursą organizuoja Panevėžio kolegija, renginio partneriai – VšĮ „Versli Lietuva“ ir Panevėžio prekybos, pramonės ir amatų rūmai.

1. **TIKSLAS IR UŽDAVINIAI**

3. Konkurso tikslas – skatinti akademinę bendruomenę kurti ir realizuoti verslo idėjas.

4. Konkurso uždaviniai:

4.1. Ugdyti akademinės bendruomenės verslumą, pritaikant praktiškai kolegijoje įgytas žinias apie verslo kūrimą ir valdymą.

4.2. Lavinti studentų kūrybiškumą ir bendradarbiavimo įgūdžius.

4.3. Skatinti studentų ir dėstytojų komandinį darbą aprašant verslo idėjas pagal pateiktus kriterijus.

1. **DALYVIAI**

5. Konkurse gali dalyvauti visi Panevėžio kolegijos studentai ir dėstytojai.

6. Konkurso dalyviai varžosi dviejose lygose: „Studentų lygoje“ ir „Dėstytojų lygoje“.

7. Komandos sudėtis: komandą gali sudaryti nuo 2 iki 4 studentų ar dėstytojų.

8. Komandų darbui vadovauja mentoriai. Komandų mentorius paskiria fakultetų dekanai.

9. Visos komandos turi užsiregistruoti užpildydamos registracijos formą internete šiuo adresu:

<https://goo.gl/forms/tcZ63vU0E6EwfP6G3>

10. Komandų registracija vyksta iki kovo 18 d. 24:00 val.

1. **KONKURSO ORGANIZAVIMO TVARKA**

11. Konkurso užduotis – komanda turi pateikti verslo idėją bei ją aprašyti pagal pateiktus kriterijus.

12. Konkursas sudarytas iš trijų etapų:

12.1. Pirmasis etapas – verslo idėjos aprašymas ir pateikimas raštu.

12.2. Antras etapas – pateiktų verslo idėjų atranka.

12.3. Trečias etapas – verslo idėjos pristatymas komisijai.

13. Pirmajame etape dalyvauja visos užsiregistravusios komandos. Verslo idėjos aprašymas turi būti pateiktas iki kovo 21 d. 24:00 val. elektroniniu paštu verslumas@panko.lt.

14. Antrajame etape, iki kovo 22 d., direktoriaus įsakymu sudaryta komisija atlieka pirminį pateiktų verslo idėjų vertinimą ir atrenka verslo idėjas, kurios pateks į trečią konkurso etapą.

15. Trečiajame konkurso etape, baigiamojo renginio metu, atrinktos komandos pristato savo verslo idėją komisijai, kuri išrenka po 3 geriausias komandas kiekvienoje lygoje. Baigiamasis renginys vyks 2019 m. kovo 28 d. Panevėžio kolegijos Amfiteatrinėje auditorijoje (426 aud.), Laisvės a. 23.

1. **UŽDUOČIŲ ATLIKIMAS IR VERTINIMAS**

16. Atlikdamos užduotis komandos gali remtis įvairiais šaltiniais, taip pat kreiptis į Panevėžio kolegijos dėstytojus – verslo idėjų konkurso konsultantus:

16.1. Česlovas Bartkus (ceslovas.bartkus@panko.lt) – konsultuoja apskaitos klausimais.

16.2. Ermina Čižienė (ermina.ciziene@panko.lt) – konsultuoja verslo formos pasirinkimo ir kitais teisiniais klausimais.

16.3. dr. Rasa Glinskienė (rasa.glinskienė@panko.lt) – konsultuoja rinkodaros klausimais.

16.4. Ana Samuilova (ana.samuilova@panko.lt) – konsultuoja mokesčių ir finansų klausimais.

16.5. dr. Gediminas Sargūnas (gediminas.sargunas@panko.lt) – konsultuoja verslo plano rengimo klausimais.

17. Konkurso užduočių atlikimą vertina ekspertų komisija sudaryta iš Panevėžio kolegijos dėstytojų ir studentų, Panevėžio prekybos, pramonės ir amatų rūmų, VšĮ „Versli Lietuva“ ir verslo atstovų.

18. Pateiktos verslo idėjos bus vertinamos pagal vertinimo kriterijus (žr. 1 lentelė). Kiekviena verslo idėja pagal išskirtus kriterijus bus įvertinta balais.

|  |  |  |
| --- | --- | --- |
| **VERTINIMO KRITERIJAI** | **APRAŠYMAS** | **BALAI** |
| **Idėjos inovatyvumas** | Pateikta idėja turi būti inovatyvi, išsiskirti iš jau esamų verslų. Aprašyme turi atsispindėti pagrindimas, kuo ji yra inovatyvi. | 15 balų |
| **Idėjos realistiškumas** | Verslo idėja turi būti realiai pritaikoma ir įgyvendinama. Aprašyme turi būti pagrįsta, kaip ji būtų įgyvendinama, kokios technologijos, ištekliai būtų naudojami. | 10 balų |
| **Verslo formos pasirinkimo pagrįstumas** | Pateikdama verslo idėją, komanda turi įvertinti, kokia verslo forma yra tinkama pasirinktai verslo idėjai įgyvendinti. | 5 balai |
| **Leidimai ir reikalavimai pasirinktai verslo idėjai** | Rengiant verslo idėjos aprašymą, komanda turi įvertinti, kokių leidimų reikės šios idėjos įgyvendinimui. | 10 balų |
| **Finansinių išteklių įvertinimas** | Pateikiant finansinį verslo idėjos aprašymą įvertinama, kokių investicijų reikės verslo pradžiai bei kokios planuojamos pajamos. Aprašyme turi būti išskirta, kiek reikės investicijų į idėją, jos įgyvendinimą, kokia numatoma prekės ar paslaugos savikaina bei už kokią kainą prekė ar paslauga bus siūloma klientams. | 10 balų |
| **Tikslinių klientų įvertinimas** | Apibūdinami tiksliniai klientai, tikslinė rinka pagal demografinius, geografinius rodiklius, pomėgius, laisvalaikį ir pan. | 10 balų |
| **Verslo idėjos įvedimo į rinką strategija** | Aprašoma, kokiais būdais verslas bus pristatomas tiksliniams klientams, kokia būtų pirmų metų komunikacijos strategija šiai idėjai.  | 10 balų |

19. Konkurso dalyviai baigiamojo renginio metu turi pristatyti savo verslo idėjas komisijai. Pristatymui skiriamos 7 min., komisijos klausimams – 8 min. Pristatymui galima naudoti įvairias priemones (vaizdo, garso, spausdintą medžiagą, vizualinius prototipus ir kt.).

1. **DALYVIŲ APDOVANOJIMAI**

20. Konkurso dalyviams, komandų konsultantams ir mentoriams bus įteikti konkurso pažymėjimai ir atminimo dovanos.

21. „Studentų lygos“ pirmų trijų prizinių vietų nugalėtojai bus apdovanoti prizais.

21.1. 1 vieta – 3000 Eur vertės verslo idėjos realizavimo paketas (vieneriems metams suteikiamos patalpos verslo idėjos realizavimui su sparčiu interneto ryšiu, laidiniu telefonu ir apmokėtomis komunalinėmis paslaugomis, buhalterinės apskaitos debesų sistemos prenumeratą dvejiems metas), išmanieji telefonai kiekvienam komandos nariui, konkurso rėmėjų specialūs prizai.

21.2. 2 vieta – Panevėžio kolegijos specialūs prizai su kolegijos atributika.

21.3. 3 vieta – renginio rėmėjų specialūs prizai.

22. „Dėstytojų lygoje“ pirmų trijų prizinių vietų nugalėtojai bus apdovanoti.

22.1. 1 vieta – Panevėžio kolegijos darbuotojų kelionės Mokslo metų užbaigimo proga organizatoriaus nustatytos kainos kompensavimas 100 % .

22.2. 2 vieta – Panevėžio kolegijos darbuotojų kelionės Mokslo metų užbaigimo proga organizatoriaus nustatytos kainos kompensavimas 50 % .

22.3. 3 vieta – Panevėžio kolegijos darbuotojų kelionės Mokslo metų užbaigimo proga organizatoriaus nustatytos kainos kompensavimas 30 % .